
[1] Senātā saņemta Rīgas valstspilsētas pašvaldības Pilsētas attīstības departamenta (turpmāk – departaments) kasācijas sūdzība par Administratīvās apgabaltiesas 2026.gada 13.februāra spriedumu, ar kuru apmierināts pieteicēja [pers. A] pieteikums par departamenta 2023.gada 25.oktobra lēmuma Nr. DA-23-8349-ap atcelšanu.
Apgabaltiesa pievienojās pirmās instances tiesas motivācijai un secināja: lai gan vispārīgi pašvaldības būvvalde, veicot pašvaldības teritorijas plānošanas dokumentos ietverto nosacījumu kontroles pasākumus, bija tiesīga uzdot pieteicējam nojaukt vai pārvietot ielu sarkanajās līnijās agrāk izbūvēto nožogojumu, tomēr konkrētajā gadījumā nav konstatējams, ka šāds administratīvais akts bija nepieciešams un samērīgs. Līdz ar to, ņemot vērā, ka iestāde nav izdarījusi attiecīgos lietderības apsvērumus, pārsūdzētais lēmums ir atceļams.

[2] Departaments kasācijas sūdzībā turpina uzturēt argumentu, ka tam konkrētajā gadījumā bija jāizdod obligātais administratīvais akts un nebija jāizdara lietderības apsvērumi. Departamenta ieskatā, Rīgas domes 2021.gada 15.decembra saistošo noteikumu Nr. 103 „Rīgas teritorijas izmantošanas un apbūves saistošie noteikumi” (turpmāk – Apbūves noteikumi) 1155.punkts un tajā ietvertie vārdi „būvvaldei ir tiesības” neregulē iestādes rīcības brīvību, bet gan tikai kompetenci izdot administratīvo aktu. Tāpat noteikumu 1155.punkts tiesai bija jāaplūko kopsakarā ar 301.punktu, atbilstoši kuram ir tikai viens veids, kā žogi pilsētā var tikt izvietoti, tas ir, likumdevējs šajā jautājumā nav piešķīris iestādei nekādu rīcības brīvību.
Senatoru kolēģija šiem iebildumiem nepiekrīt. Kā redzams no pārsūdzētā sprieduma (ņemot vērā arī pievienošanos pirmās instances tiesas motivācijai), tiesa šos argumentus jau ir pārbaudījusi un izvērsti izskaidrojusi. Neatkarīgi no tā, kā vērtēt Apbūves noteikumu 1155.punktu – tikai kā kompetenci noteicošu vai kā rīcības brīvību piešķirošu normu –, tiesa jebkurā gadījumā ir norādījusi uz iestādes pienākumu pārbaudīt lietderības apsvērumus arī obligātā administratīvā akta gadījumā. Tāpat tiesa, izvērtējot uz izskatāmo situāciju attiecināmo regulējumu kopsakarā, ir secinājusi, ka neviens normatīvais akts, tostarp Apbūves noteikumu 301. un 1155.punkts, citas Apbūves noteikumu vai Aizsargjoslu likuma normas, nenoteic, ka gadījumā, ja nožogojums izvietots ielu sarkanajās līnijās, vienmēr ir obligāti jāpieņem tieši lēmums par žoga nojaukšanu vai pārvietošanu. Arī senatoru kolēģija nekonstatē tādu tiesību normu. Tā kā Apbūves noteikumi paši par sevi nerada obligātu pienākumu pieņemt administratīvo aktu par žoga nojaukšanu vai pārvietošanu, iestādei, ņemot vērā Apbūves noteikumu 1155.punktā tai piešķirtās tiesības, ir jāizvērtē un jāspēj pamatot, ka tās izvēlētais Apbūves noteikumu neievērošanas radīto seku novēršanas veids – strīdus žoga nojaukšana vai pārvietošana – ir atbilstošākais risinājums. Kā pareizi atzinusi apgabaltiesa, iestāde to vispār nav darījusi. Tāpat tiesa papildus konstatējusi arī tiesību normas, kas paredz izņēmumus no vispārīgā Apbūves noteikumu 301.punkta regulējuma, ka nožogojumam jābūt izvietotam vienīgi pa ielu sarkanajām līnijām, kā arī pašas iestādes praksi, atbilstoši kurai citos gadījumos tomēr tiek pieļauta žogu atrašanās sarkanajās līnijās ar nosacījumu, ka nepieciešamības gadījumā tas būs jāpārvieto. 
Kasācijas sūdzībā šiem tiesas secinājumiem nav sniegti konkrēti pretargumenti, līdz ar to senatoru kolēģijai nav pamata tos apšaubīt. 

[3] Kasācijas sūdzībā arī norādīts, ka apgabaltiesas izdarītie lietderības apsvērumi ir nepareizi, jo tas, vai konkrētajā aizsargjoslā ir vai nav paredzēti kādi būvniecības darbi, nevar būt lietderības apsvērums Apbūves noteikumu 301.punkta piemērošanai, tas nonāk pretrunā ar Aizsargjoslu likuma mērķi un tā normām. 
Pirmkārt, senatoru kolēģija vērš uzmanību, ka tas nav vienīgais apstāklis, ko apgabaltiesa ņēmusi vērā, vērtējot, vai konkrētais administratīvais akts bija nepieciešams un samērīgs. Otrkārt, tieši pašas iestādes pieļautās prakses un arī pieteicējam sniegtās atbildes dēļ tiesa ir norādījusi uz to, ka nav konstatējams, ka pārskatāmā laikā konkrētajā teritorijā būtu plānota kāda būvniecība (ielas vai piebrauktuves paplašināšana, inženierkomunikāciju izbūve u.tml.), kam pieteicēja izbūvētais žogs varētu traucēt un kas varētu pamatot tieši konkrētā pienākuma uzlikšanu pieteicējam. Tiesa pretēji kasācijas sūdzībā paustajam arī ņēmusi vērā Aizsargjoslu likuma regulējumu, uzsverot, ka šādas situācijas ir pieļaujamas tikai tik ilgi, kamēr nav pretrunā ar Aizsargjoslu likuma 12.panta pirmajā daļā noteikto šādu aizsargjoslu mērķi – nodrošināt komunikāciju un objektu efektīvu un drošu ekspluatāciju un attīstības iespējas –, un secinot, ka izskatāmajā gadījumā tas šobrīd nav konstatējams. Tāpat tiesa pieļāvusi, ka arī pieteicējam vispārīgi var nākties izbūvēto žogu nojaukt vai pārvietot, vienīgi iestādei tam jāsniedz atbilstošs pamatojums.

[4] Rezumējot minēto, kasācijas sūdzības argumenti neliecina par apgabaltiesas pieļautiem materiālo vai procesuālo tiesību normu pārkāpumiem un nerada šaubas par pārsūdzētā sprieduma tiesiskumu. Nepiekrišana tiesas secinājumiem pati par sevi nenozīmē, ka pārsūdzētais spriedums ir nepareizs. Lietā nav arī risināmi tādi tiesību jautājumi, kuru dēļ kasācijas tiesvedībai būtu nozīme judikatūras veidošanā.
Tādējādi kasācijas tiesvedības ierosināšanai lietā nav pamata, un tiesvedība šajā lietā ir noslēgusies.

Pamatojoties uz Administratīvā procesa likuma 338.panta otro daļu un 338.1panta otrās daļas 2.punktu, senatoru kolēģija

nolēma

atteikt ierosināt kasācijas tiesvedību sakarā ar Rīgas valstspilsētas pašvaldības Pilsētas attīstības departamenta kasācijas sūdzību par Administratīvās apgabaltiesas 2026.gada 13.februāra spriedumu.

Lēmums nav pārsūdzams.

            Senatore V. Kakste               Senators E. Darapoļskis                Senatore D. Makarova

